ธปท.ชี้ศก.เดือนม.ค.ยังขยายตัวดีชัดเจน
ธปท.เผยภาวะเศรษฐกิจเดือนม.ค.ปีนี้ เติบโตดีต่อเนื่อง จากใช้จ่ายภาคเอกชน ท่องเที่ยวขยายตัวดี และส่งออกฟื้น
28 ก.พ. 2556

ธปท.เผยภาวะเศรษฐกิจเดือนม.ค.ปีนี้ เติบโตดีต่อเนื่อง จากใช้จ่ายภาคเอกชน ท่องเที่ยวขยายตัวดี และส่งออกฟื้น 
นายเมธี สุภาพงษ์ ผู้อำนวยการอาวุโส ฝ่ายเศรษฐกิจการเงิน ธนาคารแห่งประเทศไทย (ธปท.) กล่าวว่า ภาวะเศรษฐกิจเดือนม.ค. 2556 ในภาพรวมเติบโตจากการใช้จ่ายภาคเอกชน ทั้งการบริโภคและการลงทุนที่ขยายตัว การท่องเที่ยวที่เติบโตดีต่อเนื่องมีจำนวน 2.3 ล้านคน จากนักท่องเที่ยวจีน ญี่ปุ่น และเกาหลีใต้เป็นสำคัญ และการส่งออกสินค้าที่เริ่มฟื้นตัวชัดเจนขึ้น 
อย่างไรก็ดี การผลิตภาคอุตสาหกรรมชะลอตัวเล็กน้อยจากที่มีการเร่งผลิตไปก่อนหน้านี้แล้ว สำหรับเสถียรภาพเศรษฐกิจโดยรวมอยู่ในเกณฑ์ดี อัตราเงินเฟ้อชะลอลงจากเดือนก่อน อัตราการว่างงานอยู่ในระดับต่ำต่อเนื่อง และดุลการชำระเงินเกินดุล
ทั้งนี้ การใช้จ่ายภาคเอกชนที่เติบโตดีสอดคล้องกับดัชนีการบริโภคเอกชนที่เพิ่มขึ้น อาทิ ภาษีมูลค่าเพิ่มเพิ่มขึ้น 17.1% จากเดือนก่อน 7% การนำเข้าสินค้าอุปโภคบริโภคขยายตัว 32.2% จากเดือนก่อนที่ขยายตัวติดลบ 9.1% การใช้ไฟฟ้าของครัวเรือนขยายตัว 6% จากเดือนก่อน 14.8% เป็นต้น ส่วนดัชนีการลงทุนภาคเอกชนขยายตัว 0.6% จากเดือนก่อนติดลบ 0.5% เป็นการขยายตัวตามการลงทุนในหมวดเครื่องจักรและอุปกรณ์เพื่อเพิ่มประสิทธิภาพและขยายกำลังการผลิต และการลงทุนในภาคก่อสร้างที่อยู่ในเกณฑ์ดี
สำหรับการส่งออกมีแนวโน้มปรับดีขึ้นอย่างค่อยเป็นค่อยไป ตามเศรษฐกิจโลกที่มีเสถียรภาพมากขึ้นการส่งออกสินค้ามีมูลค่า 1.79 หมื่นล้านเหรียญสหรัฐ หรือขยายตัว 15.6% เพิ่มขึ้นจากเดือนก่อนเล็กน้อยที่ขยายตัว 13.6% ตามการส่งออกสินค้าอุตสาหกรรมที่กระเตื้องขึ้นในเกือบทุกหมวด โดยเฉพาะเหล็กและโลหะ ยานยนต์ และเครื่องใช้ไฟฟ้า ส่วนการส่งออกสินค้าเกษตรขยายตัวตามการส่งออกข้าวและยางพารา 
การใช้จ่ายในประเทศที่ดีและการส่งออกสินค้าที่ทยอยฟื้นตัว ส่งผลให้การนำเข้าเพิ่มขึ้น โดยการนำเข้าสินค้ามีมูลค่า 2.07 หมื่นล้านเหรียญสหรัฐ แต่หากไม่รวมทองคำที่มีการนำเข้ามากเพราะเดือนนี้ราคาลดลงมีมูลค่า 1.8 หมื่นล้านเหรียญสหรัฐ เป็นการนำเข้าเพิ่มขึ้นตามสินค้าอุปโภคบริโภค ยานยนต์ วัตถุดิบและสินค้าขั้นกลาง